ปิดการเข้า-ออกบ้านป่าละอูบน หลังพบคลัสเตอร์ชาวกะเหรี่ยงติดเชื้อโควิด
นายกิตติพงศ์ สุขภาคกุล ปลัดจังหวัดประจวบคีรีขันธ์ เปิดเผยว่า ขณะนี้พบการระบาดของโรคโควิด -19 ในพื้นที่หมู่ 3 บ้านป่าละอูบน ตำบลห้วยสัตว์ใหญ่ อำเภอหัวหิน โดยพบชาวกะเหรี่ยงในหมู่บ้านติดเชื้อแล้ว 41 คน และมีกลุ่มเสี่ยงที่ต้องกักตัวตรวจหาเชื้อ มีแนวโน้มพบผู้ติดเชื้อเพิ่มมากขึ้น จังหวัดออกประกาศคำสั่งปิดการเข้าออกหมู่บ้านเป็นการชั่วคราว ระหว่างวันที่ 22 ส.ค. - 4 ก.ย.64 และจัดตั้งโรงพยาบาลสนามขนาด 60 เตียง ที่สำนักงานพัฒนาราษฏรบนพื้นที่ราบสูงห้วยสัตว์ใหญ่ พร้อมตั้งจุดตรวจบริเวณสามแยกโค้งค่ายฤทธิ์ฤาชัยและเส้นทางไปอ่างเก็บน้ำป่าเลา เพื่อเฝ้าระวังคัดกรองการเดินทางเข้าออกหมู่บ้าน ขณะที่ อบต.ห้วยสัตว์ใหญ่ ได้ระดมฉีดพ่นน้ำยาฆ่าเชื้อในหมู่บ้านแล้ว เพื่อไม่ให้การแพร่ระบาดขยายวงกว้าง